Nitrogen fixation as a key function in contrasting ecosystems: Climatic and molecular controls
Independent Research Fund Denmark
Københavns Universitet
Fiksering af kvælstof (N2) fra atmosfæren er en vigtig kilde til plantetilgængeligt N i naturnære økosystemer. Mosser koloniseret af N2 fikserende cyanobakterier (blågrønalger) er vidtudbredte i tundra og i tropisk tågeskov, og de spiller formentlig en vigtig rolle i N kredsløbet. Vores viden om hvilke faktorer der øver indflydelse på N2 fiksering er begrænset. Vi søger at øge vores viden på dette vigtige felt ved at fokusere på fire formål: (1) at evaluere effekterne af to miljøfaktorer (fugtighed og temperatur) der er bestemmende for N2 fikseringen, i mosser fra to kontrasterende økosystemer, subarktisk tundra og tropeskov. Hermed kan vi (2) estimere den totale tilførsel af N via N2 fiksering under varierende abiotiske forhold. Endvidere vil vi (3) karakterisere relationen mellem mosser og koloniserende cyanobakterier, og (4) undersøge overførslen af næring mellem mos og cyanobakterier ved hjælp af en avanceret teknik der kombinerer elektronmikroskopi med isotop-elementar analyse (NanoSIMS). Projektet har grundvidenskabelig interesse idet organismerne indgår i et kontinuum af interaktioner fra ren udnyttelse til rent gavnlig virkning, og placeringen af mos-cyanobakterie forholdet langs dette kontinuum, og klimaforandringers påvirkning af dette, er hidtil i ringe grad belyst. I lyset af temperaturstigning og forventede ændringer i nedbørsmængder vil resultaterne kunne bidrage væsentligt til at øge vores forståelse af ændringer i økosystemfunktion i et fremtidigt klima.
Research Projects (Max 10 MDKK) / DFF-Forskningsprojekt1 / grant